钦定古今图书集成/明伦汇编/皇极典/第241卷 > 徐干中论 > 《务本》
## 钦定古今图书集成/明伦汇编/皇极典/第241卷 > 徐干中论 > 《务本》

“人君之大患也，莫大于详于小事而略于大道，察其
近物而暗于远图。故自古及今，未有如此而不乱也，
未有如此而不亡也。夫详于小事而察于近物”者，谓
耳听乎丝竹歌谣之和，目视乎雕琢采色之章，口给
乎辨慧切对之辞，心通乎短言小说之文，手习乎射
御书数之巧，体骛乎俯仰折旋之容。凡此者观之，足
“以尽人之心，学之足以动人之志。且先王之末教也，
非有小才小智，则亦不能为也。”是故能为之者，莫不
自悦乎其事，而无取于人，以人皆不能故也。夫居南
面之尊，秉生杀之权者，其势固足以胜人也，而加以
胜人之能，怀是己之心，虽敢犯之者乎？以匹夫行之，
犹莫之敢规也，而况人君哉？故罪恶若山而己不见
也，谤声若雷而己不闻也，岂不甚矣乎！夫小事者味
甘，而大道者醇淡；近物者易验，而远数者难效，非大
明君子则不能兼通者也。故皆惑于所甘而不能至
乎所淡，眩于所易而不能反于所难，是以治君世寡，
而乱君世多也。故人君之所务者，其在《大道远数》乎！
《大道远数》者，仁足以“覆帱群生，惠足以抚养百姓，明
足以照见四方，智足以统理万物，权足以变应无端，
义足以阜生财用，威足以禁遏奸非，武足以平定祸
乱，详于听受，而审于官人，达于兴废之原，通于安危
之分，如此则君道毕矣。夫人君非无治为也，失所先
后故也。道有本末，事有轻重，圣人之异乎人者无他
焉，盖”如此而已矣。《春秋外传》曰：“国君者，服宠以为美，
安民以为乐，听德以为聪，致远以为明。”又《诗》陈文王
之德曰：“惟此文王，帝度其心，貊其德音。其德克时克
明，克类，克长克君。王此大邦，克顺克比。比于文王，其
德靡悔。既受帝祉，施于孙子。心能制义曰度，德政应
和曰貊，照监四方曰明，施勤无私曰类，教”诲不倦曰
“长”，赏庆刑威曰“君”，慈和遍服曰“顺”，择善而从曰“比”，经
纬天地曰“文。”如此则为九德之美，何技艺之尚哉？今
使人君视如离娄，聪如师旷，御如王良，射如夷羿，书
如史籀，计如隶首，走追驷马，力折门键。有此六者，可
谓善于有司之职矣，何益于治乎？无此六者，可谓乏
于有司之职矣，何增于乱乎。